4. การวิจัยและพัฒนา


การกำหนดนโยบายมาตรฐานความปลอดภัยด้านสารสนเทศและการจัดทำโครงสร้างพื้นฐานเทคโนโลยี
สารสนเทศ

ในปี 2549 ธนาคารได้ดำเนินการพัฒนามาตรฐานความปลอดภัยด้านสารสนเทศอย่างต่อเนื่อง
โดยมีการทบทวนนโยบายด้านความปลอดภัยข้อมูลสารสนเทศ
ให้สอดคล้องกับมาตรฐานการจัดการความปลอดภัยข้อมูลสากล ISO/IEC 17799 : 2005
ซึ่งจะนำเสนอต่อคณะกรรมการธนาคาร
เพื่อกำหนดเป็นนโยบายด้านความปลอดภัยข้อมูลสารสนเทศในเครือธนาคารต่อไป

นอกจากนี้ ธนาคารยังได้จัดหาผู้เชี่ยวชาญเข้ามาตรวจสอบความปลอดภัย (Security
Assessment) ของระบบโครงสร้างพื้นฐานความปลอดภัยข้อมูลสารสนเทศ (Security
Infrastructure) และระบบบริการธนาคารทางอินเทอร์เน็ต
ซึ่งคาดว่าจะแล้วเสร็จภายในไตรมาสแรกปี 2550
อีกทั้งยังได้จัดให้มีการอบรมเพื่อสร้างสำนึกความปลอดภัยข้อมูลให้กับพนักงานทั้งในส่วนของธนาคาร
บริษัทในเครือ และพนักงานจากบริษัทผู้ดูแลระบบเทคโนโลยีสารสนเทศให้กับธนาคาร จำนวน
1,500 คน พร้อมกับจัดทำบทความเกี่ยวกับความปลอดภัยพื้นฐานเผยแพร่ทางอีเมล์
และระบบสื่อสารภายในของธนาคาร รวมถึงจัดทำระบบกลั่นกรองอีเมล์ (Outbound Mail
Filtering) ให้กรองอีเมล์ที่ออกจากธนาคารไม่ให้มีไวรัสคอมพิวเตอร์

สำหรับความปลอดภัยในบริเวณอาคารและพื้นที่ใช้สอยของธนาคารนั้น
เพื่อให้สามารถควบคุมความปลอดภัยได้อย่างมีประสิทธิภาพมากขึ้น
ธนาคารได้ขยายความสามารถของระบบศูนย์กลางการจัดการข้อมูลผู้ใช้อัตโนมัติ (Centralized
User Management) ให้รองรับระบบงานมากขึ้น โดยมีการสร้างรหัสผ่านสำหรับพนักงานแต่ละคน
และนำไปเชื่อมต่อเข้ากับระบบควบคุมสิทธิ์การเข้าพื้นที่ของธนาคาร (Access Control)
รวมทั้งมีการจัดหาระบบจัดการทะเบียนผู้ใช้ที่มีสิทธิ์พิเศษ (Privileged ID Management)
แยกต่างหากจากพนักงานทั่วไป

สำหรับการปรับปรุงโครงสร้างพื้นฐานที่จำเป็น
ธนาคารอยู่ระหว่างดำเนินการพัฒนาโครงสร้างพื้นฐานเพิ่มเติม เพื่อรองรับการจัดทำระบบงาน
(Workflow) ในองค์กรให้มีประสิทธิภาพในด้านการรับส่งข้อมูล
และติดตามงานภายในเครือธนาคารกสิกรไทย ขณะเดียวกัน
ธนาคารยังได้ดำเนินการจัดทำโครงสร้างพื้นฐานสำหรับรองรับการจัดเก็บเอกสารและภาพในรูปแบบอิเล็กทรอนิกส์
(Electronic Document and Imaging) ที่ใช้งานควบคู่กับการจัดทำระบบงานในระดับองค์กร
เพื่อให้กระบวนการทำงานดังกล่าวอยู่ในรูปแบบอิเล็กทรอนิกส์
รวมทั้งดำเนินการปรับเปลี่ยนข้อมูลเนื้อหาบนเว็บไซต์ของธนาคาร
ให้เป็นแบบอัตโนมัติและมีความสะดวกรวดเร็วยิ่งขึ้น

 การใช้บริการงานด้านเทคโนโลยีสารสนเทศจากภายนอก

ในปี 2549 ธนาคารยังคงร่วมกับบริษัทไอบีเอ็ม ประเทศไทย จำกัด
ในการพัฒนาประสิทธิภาพของโครงสร้างพื้นฐานด้านสารสนเทศต่อเนื่องจากปีที่ผ่านมา
โดยเพื่อให้สามารถรองรับปริมาณการทำธุรกรรมที่เพิ่มขึ้นมากได้อย่างมีประสิทธิภาพ
ธนาคารได้เปลี่ยนเครื่องคอมพิวเตอร์หลัก (Mainframe) และระบบเครื่องคอมพิวเตอร์หลัก
อีกทั้งยังขยายขีดความสามารถของระบบงานเอทีเอ็ม
ด้วยการเพิ่มประสิทธิภาพของการปฏิบัติงานระหว่างเครื่องคอมพิวเตอร์ Tandem
กับเครื่องคอมพิวเตอร์หลักของธนาคาร
รวมถึงการปรับปรุงและพัฒนาเครือข่ายภายในให้รองรับการเปิดสาขาและการเพิ่มจำนวนเครื่องเอทีเอ็มได้อย่างมีศักยภาพมากขึ้นด้วย
ขณะเดียวกัน ธนาคารได้ดำเนินการปรับปรุงระบบ K-Contact Center
โดยเปลี่ยนระบบตู้โทรศัพท์ (Computer Telephony Integration : CTI)
รวมทั้งปรับปรุงระบบงาน K-Cyber Banking โดยเพิ่มขีดความสามารถของเครื่องแม่ข่ายย่อย
และเพิ่มจำนวนเครื่องแม่ข่าย (Server) ของระบบ
เพื่อให้สามารถรองรับปริมาณธุรกรรมที่ลูกค้าติดต่อผ่านช่องทางดังกล่าวในช่วงที่มีความต้องการใช้บริการสูงได้อย่างมีประสิทธิภาพมากขึ้น

นอกจากนี้ ธนาคารยังได้ปรับปรุงแผนฉุกเฉินคอมพิวเตอร์สำรอง (Disaster Recovery Plan)
โดยมีการพัฒนาและทดสอบระบบคอมพิวเตอร์สำรอง
บนเครื่องคอมพิวเตอร์หลักสำหรับระบบงานสาขา เครื่องเอทีเอ็ม และบัตรเครดิต
เพื่อให้สามารถรองรับปริมาณธุรกรรมออนไลน์ และงาน Batch ได้

สำหรับด้านระบบการสื่อสารภายในองค์กรนั้น
ธนาคารได้ทำการเปลี่ยนเครื่องแม่ข่ายและยกระดับซอฟท์แวร์ที่ใช้กับสาขาของธนาคารในการติดต่อข้อมูลกับสำนักงานใหญ่
ซึ่งช่วยให้สามารถรับมือกับปริมาณการใช้งานสื่อสารภายใน (Lotus Notes)
ของพนักงานนอกสำนักงานใหญ่ได้ดียิ่งขึ้น